Sikstas Riauka

Sikstas Riauka (1888 m. kovo 24 d. (senuoju stiliumi), Būdviečių k., Kartenos vls., Telšių aps., Kauno gub., Rusijos imperija – 1967 m. lapkričio 26 d. Kaune) – Lietuvos politinis bei visuomenės veikėjas, Steigiamojo, I-jo ir II-jo Seimų atstovas.

Biografija 
Mokėsi Kretingos pradinėje mokykloje ir Palangos progimnazijoje, tarnavo ūkvedžiu pas generolą Liucijų Bronišą Mikoliškių dvare. Mokėsi Kauno komercijos mokykloje. 1906 m. pavasarį suimtas už revoliucinę veiklą, tačiau netrukus paleistas. 1907–1909 m. Voroneže (Rusija) atliko karinę prievolę, po kurios gyveno Kaune.

1913 m. persikėlė į Kretingą, dirbo Kretingos vartotojų bendrovės parduotuvės vedėju, tačiau 1914 m. mobilizuotas į Rusijos armiją. Kautynėse su vokiečiais prie Gumbinės (Rytų Prūsija) buvo sunkiai sužeistas į dešiniąją koją, neteko dešinės rankos. Ilgą laiką gydėsi Maskvoje, 1915 m. pavasarį įsidarbino Maskvos avalynės fabrike raštinės tarnautoju. Po 1917 m. revoliucijos dalyvavo Maskvos visuomeniniame ir politiniame gyvenime, padėjo organizuoti Lietuvių batalioną.

1918 m. rugsėjo 3 d. grįžo į Būdviečius pas motiną, dalyvavo Kretingoje rengiamuose mitinguose, ragindamas greičiau kurti savivaldybes Kretingos valsčiuje ir apskrityje, palaikančias Laikinąją Lietuvos vyriausybę. 1918 m. lapkričio 8 d. vokiečių žandarų suimtas, kaltintas prieš Vokietiją nukreipta veikla.

1919 m. vasarą persikėlė į Kauną, įsidarbino Saliamono tabako fabrike, kuriame iki pat pensijos išdirbo raštinės tarnautoju.

Dalyvavo Lietuvos krikščionių demokratų partijos veikloje. 1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas IV (Telšių) rinkimų apygardoje. Lietuvos krikščionių demokratų partijos frakcijai. 1922 m. lapkričio 13 d. – 1923 m. kovo 13 d. Pirmojo Seimo, 1923 m. birželio 5 d. – 1926 m. birželio 2 d. Antrojo Seimo atstovas. Lankydamasis Kretingoje skaitė visuomenei pranešimus apie Seimo veiklą, katalikiškų visuomeninių organizacijų ir politinių partijų organizavimo problemas. Buvo uolus katalikas, bažnytinių organizacijų narys, Kauno Vytauto Didžiojo bažnyčios tretininkų kongregacijos vyrų sekcijos iždininkas.

Literatūra 
 Riauka Sikstas, Trumpos Steigiamojo Seimo narių biografijos su atvaizdais, Klaipėda, 1924, p. 48.
 Riauka Sikstas, Lietuvių enciklopedija, Boston, 1961, t. 25, p. 212.
 Gaigalaitė A., Riauka Sikstas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 305–304.
 Svarauskas A., Riauka Sikstas, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 439–440.

Šaltiniai 

Seimo atstovai